和元汝功江樓待月
作者：郭印
朝代：宋

paragraphs: 危樓百尺閑臨水，玉宇無雲天萬里。
悠悠山月湧晴空，舉頭拭目增歡喜。
魚龍何處深避藏，影落澄江清徹底。
欲揖嫦娥上廣寒，古來遭遇應無幾。
吾心空洞與物齊，視我如人人如豕。
那堪河嶽盡播遷，富貴功名心已死。
世衰俗薄異炎凉，只有高人興味長。
此時此樂何不賞，瞥眼餘生飛電光。